cy en ceb cy ast cy cy el cy id en cy en es cy cy cy cy cy cy cy cy cy cy cy cy la fr cy es es fr en cy en de en en cy cy en cy
Dathlu’r Gymraeg mewn Gŵyl Newydd yng Nghasnewydd | Mentrau Iaith Cymru
Postiwyd Medi 11, 2018 yng nghategori Newyddion
Heddiw yw cychwyn wythnos o ddigwyddiadau yn rhan o ŵyl Gymraeg Casnewydd o’r enw Gŵyl Newydd a fydd yn digwydd yn Llys Malpas, Casnewydd ar ddydd Sadwrn Medi’r 15fed rhwng 12 a 4 y prynhawn.
Gyda nifer o wyliau celfyddydol a cherddorol ar hyd a lled Cymru erbyn hyn, daeth grŵp ynghyd i drafod cynnal gŵyl Gymraeg yng Nghasnewydd, ac wedi ymgynghori â’r cyhoedd nodwyd yn glir bod awydd i gynnal gŵyl Gymraeg yn yr ardal er mwyn cefnogi’r gwaith o hyrwyddo’r Gymraeg yn gymdeithasol yn y ddinas a thu hwnt.
Mae nifer o bartneriaid lleol wedi bod yn cynorthwyo gyda’r trefnu, yn cynnwys Mentrau Iaith Casnewydd, Blaenau Gwent, Torfaen a Mynwy, yr Urdd, Canolfan Gymraeg i Oedolion Gwent, Prifysgol De Cymru, Mudiad Meithrin, Cymraeg i Blant a Merched y Wawr, yn ogystal â gwirfoddolwyr lleol.
Nod yr ŵyl yw cael cyfle i fwynhau a chymdeithasu mewn awyrgylch hollol ddwyieithog yn yr ardal. Mae hefyd yn gyfle i godi proffil y Gymraeg yn gymunedol gan roi ffenest siop i’r llu o gyfleoedd sydd gan bartneriaid lleol i siaradwyr rhugl, dysgwyr a’r di-Gymraeg, i ddefnyddio’r Gymraeg o fewn ein milltir sgwâr.
Bydd y noson yn cychwyn heno gyda sgwrs hanes am J E Southall yn yr Handpost yng Nghasnewydd ac yn parhau nos Iau gyda darlith am Owain Glyndŵr, yn y Settlement ym Mhont-y-pŵl, noson o gerddoriaeth y gitâr yng nghwmni Rihisiart Arwel yng Nghas-gwent a thaith gerdded bore Gwener yn y gwlypdiroedd gyda Chanolfan Cymraeg i Oedolion Gwent cyn y diwrnod mawr ar ddydd Sadwrn yn Llys Malpas.
Meddai Jamie James , Cadeirydd pwyllgor Gŵyl Newydd,
“Mae’r Gymraeg yn tyfu’n gryf yn yr ardal Casnewydd a thu hwnt, gyda mwy a mwy o siaradwr – rhugl a newydd – yn dod at yr iaith i’w defnyddio’n ddyddiol.  Mae Gŵyl Newydd yn gyfle i ni i gyd ddathlu’n hiaith a’n diwylliant yn ogystal â dangos i’r gymuned bod yr iaith yn fyw ac yn gadarn yng Nghasnewydd. Mae croeso mawr i chi gyd yr wythnos hon. ”
“Dymunwn ddiolch yn fawr i’n prif noddwyr eleni sef  Harding Evans, Pure Severn Provisions, Coleg Cymraeg Cenedlaethol ac Eglwys Mynydd Seion am noddi ein blwyddyn gyntaf ac i bawb sydd wedi galluogi’r ŵyl i ddigwydd eleni.”
Bydd stondinau gwybodaeth a nwyddau lleol yn ogystal â pherfformiadau gan Gôr y Dreigiau, Côr Afon Lwyd, ysgolion yr ardal, perfformiad theatrig gan Mewn Cymeriad, dawnsio gwerin gyda Gwerinwyr Gwent, sgiliau syrcas a balŵns, cerddorfa ukelele Iwcs, gemau fideo, chwaraeon yr Urdd, stori gyda Cymraeg i Blant ac i gloi’r diwrnod bydd y canwr Mei Gwynedd yn perfformio.
Ewch i @GwylNewydd ar Twitter, Gŵyl Newydd ar Facebook neu i wefan www.gwylnewydd.cymru am fwy o wybodaeth.
« Post Blaenorol | Post Nesaf »
Mentrau Iaith Cymru Y Sgwar, Llanrwst, Conwy, LL26 0LG
Cwmni Cofrestredig Rhif: 04134269
Dyluniwyd gan View Creative Agency